Spoštovani.

Gradbeništvo je panoga, ki jo je kriza brez dvoma najbolj prizadela. Ne le gospodarska kriza, temveč tudi kriza vrednot in kriza pravne države. Ker pa ena nesreča nikoli ne pride sama, nam je za razliko od zrelih ekonomij v Sloveniji žal uspelo še nekaj več. Namesto da bi le odločno odstranili in renovirali nevarne zidove, smo podirali tudi nosilne stene. Posledice takšnega večkratnega napačnega ravnanja, ne le v času razcveta, temveč tudi v času zatona gradbeništva, dobro poznamo. Ni potrebe, da jih ponavljamo.

Gradbeništvo je danes blizu dna, a se bo ohranilo. Koliko, ni odvisno le od trdoživih podjetij. Mnogo je odvisno tudi od poslovnega okolja, za katerega je odgovorna predvsem država. Gospodarska zbornica je v zadnjih mesecih posebej intenzivno opozorila na ključne težave in predlagala vladi konkretne predloge za ureditev razmer v panogi. Od sprememb zakona o javnih naročilih, ki bi preprečila javno naročanje skoraj povsem ali zgolj na podlagi najnižje cene in uvedla standarde kakovosti izvedbe gradnje po zahodnoevropskih modelih, prek predloga o obvezni arbitraži kot obliki hitrejšega reševanja gospodarskih sporov in prek predlogov za novo insolvenčno zakonodajo, pa do priprave prioritetnega seznama strateških investicij s popisom konkretnih ovir, kar počnemo v teh dneh. S tem želimo pomembno pripomoči k več kot nujno potrebnemu novemu razvojnemu zagonu.

Naloge, ki so pred nami, so zahtevne. Ne gre le za preživetje slovenskega gradbeništva. Gre za to, da zberemo in povežemo zdrava podjetja in zdrava jedra gradbenih podjetij kot ogrodje slovenskega gradbeniškega znanja s pametno investicijsko politiko. In s politiko internacionalizacije. Strateške investicije ne smejo postati le sredstvo za oživitev slovenskega gospodarstva in s tem gradbeništva, ampak tudi središče razvoja našega gradbeniškega znanja za nastop podjetij ali prodajo graditeljskega znanja na tujih trgih.

Strateške investicije morajo biti torej demonstracijski projekti pretežno slovenskega znanja – reference konzorcijev naših gradbenih in inženirskih družb za konkuriranje na tujih razpisih infrastrukturnih projektov. Na ta način bomo najbolje prispevali k ugledu in vrednotenju gradbeniških poklicev in spet povečali zanimanje mladih in tudi ne tako mladih generacij za ta poklic. Trajnostno gradbeništvo namreč terja nenehno izobraževanje, širšo izobrazbe in nove profile. Slediti jim mora tudi izobraževalni sistem, ta pa mora prisluhniti gospodarstvu in razvojnim smernicam.

Gradbeništvo ima še vedno multiplikativni učinek na gospodarstvo, na številne druge panoge. Izobraževanje in usposabljanje za potrebe gradbene dejavnosti ima spet posebno poslanstvo. Glede na nujen razvojni zagon v državi pa je odgovornost vseh nas do oživitve razvoja gradbeniškega in graditeljskega znanja še večja. Današnji dogodek je v tem smislu še toliko pomembnejši, tudi simbolno.

Podnaslov današnjega dogodka je »Zasnove paritetnega sklada za poklicno usposabljanje in izobraževanje v slovenskem gradbeništvu«. Gre za projekt več partnerjev, tudi skupni projekt delodajalcev in sindikatov. Želimo si, da bi bilo med socialnimi partnerji v trenutnem vzdušju v Sloveniji čim več takšnih oblik sodelovanja.

Spoštovani. Želimo vam čim uspešnejšo gradnjo novih dobrih gradbeniških praks.

21. 2. 2013

**Goran Novkovič**

Svetovalec predsednika GZS